                                    
Výbor Národnej rady Slovenskej republiky
		    pre európske záležitosti
 
									CRD-1422/2022-VEZ








Z á p i s n i c a

z 59. schôdze Výboru Národnej rady Slovenskej republiky pre európske záležitosti, ktorá sa uskutočnila dňa 22. júna 2022 (streda) o 12:00 hod. v budove Národnej rady Slovenskej republiky, Námestie Alexandra Dubčeka 1, Bratislava (v rokovacej miestnosti č. 149)

Prítomní: podľa prezenčnej listiny
59. schôdza Výboru Národnej rady Slovenskej republiky pre európske záležitosti bola zvolaná  predsedníčkou výboru Vladimírou Marcinkovou na základe pozvánky zo 7. júna 2022.

Návrh programu: 
1. Zameranie činnosti Veľvyslanectva Slovenskej republiky v Belgickom kráľovstve a v Luxemburskom veľkovojvodstve so sídlom v Haagu
2. Priority českého predsedníctva v Rade Európskej únie 2022
3. Zameranie činnosti Veľvyslanectva Slovenskej republiky v Poľsku
4. Zameranie činnosti Veľvyslanectva Slovenskej republiky v Helénskej republike
5. Zameranie činnosti Veľvyslanectva Slovenskej republiky v Írsku
6. Informácia o rokovaní Európskej rady, ktoré sa uskutoční 23. a 24. júna 2022
7. Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej   republiky
8. Rôzne

Hlasovanie o programe: 12/0/0 (za/ proti/zdržal sa)


K bodu 1
Zameranie činnosti Veľvyslanectva Slovenskej republiky v Belgickom kráľovstve a v Luxemburskom veľkovojvodstve so sídlom v Haagu

Materiál predložil dezignovaný veľvyslanec Juraj Macháč
[bookmark: _Hlk104271203]Návrh uznesenia predniesol poslanec Peter Osuský.

Rozprava:

Poslanec Marián Kéry sa zaujímal o prípad slovenského občana Jozefa Chovanca a priebeh vyšetrovania jeho smrti.

Podpredseda výboru Peter Kmec sa taktiež zaujímal o prípad Jozefa Chovanca a poprosil veľvyslanca o osobné angažovanie v tejto kauze. 

Poslanec Európskeho parlamentu Vladimír Bilčík poznamenal, že spomínanému prípadu sa venujú systematicky aj v Európskom parlamente. Je pripravený spolupracovať aj ďalej a pripojiť sa k spoločnému politickému tlaku v záujme vyšetrenia tejto kauzy.

Poslanec Ľudovít Goga sa zaujímal o vývoj situácie v Belgicku v súvislosti s vnútropolitickým pnutím a tlakmi na rozdelenie krajiny, a poprosil o monitorovanie tejto situácie.

Predsedníčka výboru Vladimíra Marcinková ponúkla súčinnosť výboru vo vytvorení politického tlaku v záujme vyšetrenia kauzy Jozefa Chovanca.

Veľvyslanec Juraj Macháč informoval, že vyšetrovanie smrti Jozefa Chovanca bolo zo strany vyšetrujúcej sudkyne oficiálne ukončené a spis bol postúpený na miestnu prokuratúru. Táto musí zaujať stanovisko a síce, že vyhodnotí výsledky vyšetrovania ako dostačujúce na to, aby bola záležitosť predložená trestnému súdu alebo prijme iné rozhodnutie (v tom prípade môžu nasledovať právne kroky – voči rozhodnutiu sa môže odvolať ktorákoľvek zo strán a následne to bude posudzovať vyšší súd). Dochádza teda k finálnej časti prípadu. Dezignovaný veľvyslanec uistil, že tejto téme bude venovať maximálnu pozornosť. Verí, že vyšetrovanie sa podarí dostať do zdarného konca a v prípade potreby využije aj ponuku súčinnosti. Pokiaľ ide o politické pnutie v Belgicku, myslí si, že k rozdeleniu nakoniec nedôjde, aj vzhľadom na vnútorný pragmatizmus oboch častí krajiny. Predpokladá, že Belgicko bude pokračovať v procese ústavných reforiem. Dodal, že ultra-ľavica na strane Valónska aj extrémisti na flámskej strane strácajú na sile, respektíve netvoria hlavný politický prúd. Samozrejme, situácia sa nanovo vykryštalizuje po ďalších parlamentných voľbách, ale aktuálne nevníma tému rozdelenia Belgicka ako hlavnú politickú tému.
Hlasovanie o návrhu uznesenia: 10/0/1 (za/proti/zdržal sa)


K bodu 2
Priority českého predsedníctva v Rade Európskej únie 2022

Materiál predložil mimoriadny a splnomocnený veľvyslanec Českej republiky (ďalej ČR) Tomáš Tuhý.

Priority českého predsedníctva sa riadia jeho mottom: „Európa ako úloha“. Toto motto je svedectvom aj pripomienkou potreby neustále pracovať na budovaní modernej a funkčnej Európy. Vyjadruje záväzok posilniť spoločnú slobodu, zodpovednosť, bezpečnosť a prosperitu. Počas tohto druhého predsedníctva Rady Európskej únie (ďalej EÚ) sa ČR zameria na päť úzko prepojených prioritných oblastí: 1) zvládnutie utečeneckej krízy a povojnová obnova Ukrajiny, 2) energetická bezpečnosť, 3) posilnenie obranných spôsobilostí Európy a bezpečnosť kybernetického priestoru, 4) strategická odolnosť európskeho hospodárstva a 5) odolnosť demokratických inštitúcií.
Návrh uznesenia predniesol podpredseda výboru Peter Kmec

Rozprava:

Predsedníčka výboru Vladimíra Marcinková poznamenala, že sa stotožňuje s prezentovanými cieľmi českého predsedníctva, ktoré do značnej miery korešpondujú aj s naším úsilím v rámci predsedníctva V4. Zdôraznila, že Slovensko chce byť českému predsedníctvu nápomocné a teší sa na zintenzívnenú spoluprácu.

Poslanec Peter Osuský  komentoval podľa neho dobré nastavenie zahraničnej politiky oboch krajín – Česka a Slovenska – v kontexte súčasných výziev, najmä čo sa týka ukrajinskej krízy. 

Podpredsedníčka výboru Zita Pleštinská sa zaujímala o postoj českého predsedníctva k politike rozširovania EÚ. Okrem Ukrajiny, ktorá ašpiruje na kandidátsky status členstva v EÚ, spomenula aj Moldavsko, Gruzínsko či Bosnu a Hercegovinu.

Predseda Národnej rady SR Boris Kollár sa spýtal na stanovisko ČR k migračnému paktu EÚ a tiež na to, aký je plán riešenia migračných tokov z Ukrajiny a integrácie prisťahovalcov. V tomto kontexte sa spýtal aj na problematiku prerozdeľovania migrantov systémom kvót. Okrem toho sa zaujímal aj o problematiku rozširovania EÚ z hľadiska regiónu západný Balkán.

Poslanec Európskeho parlamentu Vladimír Bilčík podotkol, že v Európskom parlamente  s existuje tradícia dobrej spolupráce s českými kolegami-poslancami a je pripravený v nej pokračovať aj v kontexte tém českého predsedníctva. Pokiaľ ide o tému obnovy Ukrajiny, dúfa, že bude prebiehať už v rámci jej statusu ako kandidáta na členstvo v EÚ. Pokiaľ ide o tému energetiky, spýtal sa, aké sú plány českého predsedníctva s tzv. plynovou úniou. Taktiež sa zaujímal o región západného Balkánu a pripravovaný samit EÚ s lídrami tohto regiónu. 

Veľvyslanec Tomáš Tuhý potvrdil, že rozširovanie EÚ je v záujme ČR. Premiér Petr Fiala tiež potvrdil, že ČR  má záujem pripraviť samit EÚ – západný Balkán. Termín samitu zatiaľ nie je upresnený, keďže sa synchronizujú aktivity v rámci EÚ ako aj s dosluhujúcim francúzskym predsedníctvom. Pokiaľ ide o prístupové rokovania, ČR podporuje ambície spomenutých štátov v súvislosti s ich budúcim členstvom v EÚ, a ako predsednícky štát EÚ bude aktívna v tejto oblasti. Čo sa týka otázky plynu, jedná sa o jednu z tzv. sektorových priorít, ktorú bude v najbližších dňoch prezentovať minister priemyslu a obchodu ČR. Momentálne prebiehajú diskusie ohľadom právnych podmienok, aktuálnosti sankcií, získavania zdrojov či otázky kapacít. Pokiaľ ide o migračnú krízu, téma je vysoko aktuálna na politickej i odbornej rovine. V ČR je aktuálne oficiálne registrovaných 370 000 migrantov z Ukrajiny, pričom neoficiálne je potrebné počítať s dvojnásobkom. Taktiež ostatné európske štáty riešia problematiku prílevu migrantov a potrebu ich integrácie, je teda potrebné jednotne pristúpiť k tomuto problému z hľadiska evidenčného aj integračného. Pokiaľ ide o otázku kvót, vláda ČR zatiaľ oficiálne neodsúhlasila pozíciu v tejto oblasti. Verí tomu, že premiér ČR túto pozíciu jasne nastaví a v čase predsedníctva vystúpi s oficiálnym stanoviskom.

Hlasovanie o návrhu uznesenia: 12/0/0 (za/proti/zdržal sa)


K bodu 3
Zameranie činnosti Veľvyslanectva Slovenskej republiky v Poľsku

Materiál predložila dezignovaná veľvyslankyňa Andrea Elscheková Matisová.

Návrh uznesenia predniesol poslanec Peter Osuský.

Rozprava:

Poslanec Peter Osuský ocenil spoluprácu s poľskými poslancami na medzinárodných fórach, pričom podotkol, že Poľsko je dobrým severným susedom a spojencom SR. Zaujímal sa tiež o problematiku projektu Via Carpatia, kde zdôraznil jeho význam a potrebu intenzívnejšej angažovanosti.

Podpredsedníčka výboru Zita Pleštinská na úvod poďakovala predchádzajúcemu veľvyslancovi SR v Poľsku Andrejovi Drobovi a vyjadrila presvedčenie, že úspešná spolupráca bude pokračovať naďalej. Tiež spomenula dôležitosť inter-regionálnych projektov ako Via Carpatia či EuroVelo 11.

Poslanec Európskeho parlamentu Vladimír Bilčík spomenul potrebu zintenzívnenia vzťahu s Poľskom a zaujímal sa, aké sú v tomto smere možnosti a potenciál. 

Veľvyslankyňa Andrea Elscheková Matisová poďakovala za podporu. Pokiaľ ide o priestor pre užšiu spoluprácu s Poľskom, ten je momentálne v rámci EÚ najmä v oblasti bezpečnostnej a obrannej politiky. V rámci sektorálnych politík je to agenda migrácie, kde zastávame s Poľskom dlhodobo spoločné postoje. Momentálne, v súvislosti s vojnou na Ukrajine, má táto problematika trochu iný charakter a je o to viac namieste spájať sily. Poľsko sa stalo lídrom v tejto oblasti, na úrovni EÚ ako aj širšie. Je namieste spájať sily a podporovať spoločné aktivity, či už politicky, bezpečnostne alebo aj v rámci povojnovej obnovy Ukrajiny. Taktiež je dôležité spolupracovať s Poľskom aj v agende reformy EÚ, kde máme tematické prieniky. Ďalšou potenciálnou oblasťou spolupráce je energeticko-klimatický balíček (agenda elektrických prepojení, diverzifikácie zdrojov, elektro-energetiky a podobne). Samozrejme sú ďalšie oblasti spolupráce, napríklad rozširovanie EÚ či kohézna politika, kde už dlhodobo zdieľame s Poľskom spoločné pozície.

Hlasovanie o návrhu uznesenia: 8/0/1 (za/proti/zdržal sa)


K bodu 4
Zameranie činnosti Veľvyslanectva Slovenskej republiky v Helénskej republike

Materiál predložila dezignovaná veľvyslankyňa Marcela Hanusová.

Návrh uznesenia predniesol poslanec Peter Osuský.

Rozprava:

Poslanec Ľudovít Goga ocenil posun v rámci bilaterálnych grécko-slovenských vzťahov. Spomenul dôležitosť a aktuálnosť ekonomických tém a energetiky. Veľvyslankyni poprial veľa úspechov v novej funkcii a prihovoril sa aj za rozvoj parlamentnej diplomacie v rámci bilaterálnych vzťahov. 

Hlasovanie o návrhu uznesenia: 8/0/1 (za/proti/zdržal sa)


K bodu 5
Zameranie činnosti Veľvyslanectva Slovenskej republiky v Írsku

Materiál predložil dezignovaný veľvyslanec Andrej Droba.

Návrh uznesenia predniesol poslanec Peter Osuský.

Rozprava:

Podpredseda výboru Peter Kmec poznamenal, že sa teší na budúcu spoluprácu a ako predseda novovzniknutej parlamentnej skupiny priateľstva s Írskom pozval dezignovaného veľvyslanca na jej  prvé zasadnutie.

Podpredsedníčka výboru Zita Pleštinská poďakovala veľvyslancovi za doterajšiu spoluprácu v rámci jeho pôsobenia v Poľsku. V súvislosti s jeho budúcim pôsobením v Írsku sa zaujímala o využitie skúseností, ktoré má Írsko s alternatívnymi zdrojmi energie, a ich možným uvedením do praxe v rámci SR.

Poslanec Európskeho parlamentu Vladimír Bilčík sa zaujímal o problematiku Brexitu, konkrétne o diplomatickú pomoc Írsku v hájení jeho pozícií. Ďalej sa spýtal na sociálne platformy pôsobiace v Írsku, okrem iného aj spoločnosti Facebook, a možnosti posilnenia schopnosti SR komunikovať s týmito platformami, napríklad pokiaľ ide o boj s dezinformáciami ale aj celkový férový prístup v komunikácií so štátnymi orgánmi.

Veľvyslanec Andrej Droba súhlasil, že Írsko má bohaté skúsenosti v oblasti využívania obnoviteľných zdrojov energie a uistil, že energetika bude dôležitou témou v rámci jeho činnosti. Čo sa týka Brexitu, SR podporuje pozície Írska, integritu jednotného trhu EÚ ako aj doterajšie dohody. Veľvyslanec tiež pripomenul, že dobré meno v rámci diplomatického pôsobenia v tejto oblasti má aj slovenský eurokomisár Maroš Šefčovič. Pozícia a úloha SR v tejto téme je tiež vnímaná a oceňovaná aj v rámci rokovaní Rady EÚ. Pokiaľ ide o spomínané platformy a problém komunikácie, veľvyslanec prisľúbil angažovanie v tejto problematike v prospech presadzovania spoločných pozícií EÚ. Zdôraznil, že sa jedná o problém so širším presahom a týka sa okrem dezinformácií aj bezpečnosti kybernetického priestoru a ďalších aspektov. 

Hlasovanie o návrhu uznesenia: 9/0/1 (za/proti/zdržal sa)


K bodu 6
Informácia o rokovaní Európskej rady, ktoré sa uskutoční 23. a 24. júna 2022

Informáciu predložil predseda vlády Slovenskej republiky (ďalej SR) Eduard Heger.

Lídri budú rokovať o nasledovných témach: 1) vzťahy s partnermi v Európe, 2) Ukrajina, 3) žiadosti o členstvo v EÚ – Ukrajina, Moldavsko a Gruzínsko, 4) západný Balkán, 5) ekonomické otázky, 6) konferencia o budúcnosti Európy, a 7) vonkajšie vzťahy. Pokiaľ ide o Ukrajinu, jej kandidátsky status by mal byť schválený. 

Návrh uznesenia predniesol podpredseda výboru Peter Kmec 

Rozprava:

Predsedníčka výboru Vladimíra Marcinková sa zaujímala o pozíciu SR k žiadosti o členstvo Gruzínska v EÚ.

Podpredsedníčka výboru Zita Pleštinská podporila ašpirácie Ukrajiny vo vzťahu k členstvu v EÚ ako aj ďalších krajín, osobitne Gruzínska a Bosny a Hercegoviny.

Podpredseda výboru Peter Kmec ocenil kladné stanovisko členských štátov EÚ k prihláškam Ukrajiny a Moldavska za členov EÚ. Ďalej sa zaujímal, či závery Európskej rady budú dostatočne silné aj v prípade Severného Macedónska a Albánska. Spýtal sa aj na tému obnovy Ukrajiny, ktorá môže byť príležitosťou pre realizáciu cezhraničných projektov  a rozvoj regiónu východného Slovenska.

Poslanec Marián Kéry podporil integračné snahy západného Balkánu. Zároveň poukázal na liknavý postup EÚ, pričom sa stotožnil s tým, že pomalý prístupový proces spôsobuje frustráciu a demotiváciu. Podľa jeho názoru Čierna Hora už dávno mala byť súčasťou EÚ, čo by zároveň motivovalo ostatné štáty tohto regiónu. Spomenul aj Severné Macedónsko a poprosil o jeho podporu v rokovaniach. Pokiaľ ide o Ukrajinu, konštatoval, že Ruská federácia je agresor. Nesúhlasí však s tým, aby jej bola poskytovaná vojenskú pomoc, ktorá podľa neho predlžuje konflikt. Čo sa týka jej žiadosti o členstvo v EÚ, má za to, že skončilo obdobie, kedy sú štáty prijímané na základe politických dôvodov. Ide o to, či daný štát spĺňa požadované kritériá. Lídri by nemali dávať Ukrajine falošné nádeje a v prípade, ak rozhodnú o udelení kandidátskeho statusu, mali by jasne komunikovať rozsah požiadaviek a odhadovaný časový harmonogram prístupového procesu.

Poslanec Milan Mazurek sa zaujímal o koncept digitálneho EURA a jeho výhody.

Poslanec Ľudovít Goga sa vyjadril k téme Konferencia o budúcnosti Európy, kde aktuálne prebieha hodnotiaca fáza. Diskutuje sa aj o zmene zmlúv, osobitne hlasovaní kvalifikovanou väčšinou. Informoval, že bol súčasťou diskusií v rámci pracovnej skupiny migrácia. Poznamenal, že diskusia bola podľa jeho názoru čiastočne koordinovaná Komisiou, čo sa prejavilo aj v záveroch k tejto téme, ktoré odzrkadľovali návrh tzv. migračného paktu z roku 2021. Vzhľadom na celkový vývoj situácie vyzval na zdržanlivosť v stanoviskách SR.

Poslanec Peter Osuský tiež podporil ašpirácie Gruzínska vo vzťahu k členstvu v EÚ.

Predseda vlády Eduard Heger uistil, že je zástancom toho, aby zmienené štáty dostali šancu usilovať sa o členstvo v EÚ. Zároveň vysvetlil, že sa snaží o to, aby rokovania o členstve neboli politické diskusie ale prebiehali na základe výsledkov daných štátov a aby tieto preukázali aj ich udržateľnosť. Európsku perspektívu dostáva Ukrajina aj Moldavsko aj Gruzínsko. Čo sa týka Severného Macedónska, problém bulharského veta je vnútropolitický, pričom EÚ vyvíja tlak na odblokovanie rokovaní. Pokiaľ ide o Bosnu a Hercegovinu, taktiež by podľa jeho názoru mala dostať šancu ako aj pomoc zo strany EÚ. Poznamenal, že každý štát, ktorý dostane kandidátsky status, sám rozhodne o tom, kedy sa stane členom EÚ a či bude úspešný. Nie je teda na mieste komunikovať Ukrajine odhadovanú dĺžku prístupového procesu, úlohou EÚ je podať jej pomocnú ruku. Pre SR je ekonomicky aj bezpečnostne kľúčové, aby Ukrajina prosperovala. Diskusie o jej obnove prebiehajú na technickej úrovni. Avizoval plánované stretnutie so zástupcami zamestnávateľov, obchodných komôr a podobne. Uistil, že SR investuje diplomatické úsilie do spolupráce s Ukrajinou v prospech tohto, aby mala podiel na jej obnove. Čo sa týka rozširovania EÚ, návrh záverov priznáva aj obavu niektorých členských štátov pokiaľ ide o kapacitu EÚ absorbovať nových členov. V tomto kontexte podotkol, že EÚ bude musieť diskutovať o niektorých reformách, ktoré sú dôležité a tu je podľa neho na mieste zachovať princíp jednoty. Otázka digitálneho eura sa týka toho, že je potrebné investovať do technológií, ktoré zaostávajú a ísť v tomto smere s dobou, v opačnom prípade strácame. 

Hlasovanie o návrhu uznesenia: 9/1/1 (za/proti/zdržal sa)
K bodu 7
Informácia o nových návrhoch právnych aktov EÚ a o predbežných stanoviskách predložených podľa § 58a ods. 8 rokovacieho poriadku Národnej rady Slovenskej   republiky
Informáciu a návrh uznesenia predložil podpredseda výboru Peter Kmec.

Do rozpravy sa neprihlásil nikto.

Hlasovanie o návrhu uznesenia: 8/1/1 (za/proti/zdržal sa)


K bodu Rôzne

Podpredseda výboru Peter Kmec informoval o plánovanom stretnutí členov výboru s predsedníčkou Výboru pre zahraničné záležitosti a migráciu Senátu Talianskej republiky Stefanie Craxi.

Podpredseda výboru ukončil 59. schôdzu výboru.





Marián Kéry                                                          Vladimíra Marcinková
Peter Osuský						 predsedníčka výboru

